pythainlp/thaigov-v2-corpus-22032023 huggingface dataset:
วันอังคารที่ 14 กุมภาพันธ์ 2566
14/02/2566
ครม. มีมติอนุมัติเปิดสถานกงสุลกิตติมศักดิ์และแต่งตั้งกงสุลกิตติมศักดิ์สมาพันธรัฐสวิส ณ จังหวัดชลบุรี อำนวยความสะดวกให้บริการด้านกงสุลแก่ชาวสวิสฯและครอบครัว จ. ชลบุรีและใกล้เคียง
ครม. มีมติอนุมัติเปิดสถานกงสุลกิตติมศักดิ์และแต่งตั้งกงสุลกิตติมศักดิ์สมาพันธรัฐสวิส ณ จังหวัดชลบุรี อำนวยความสะดวกให้บริการด้านกงสุลแก่ชาวสวิสฯและครอบครัว จ. ชลบุรีและใกล้เคียง ยกระดับความสัมพันธ์ 2 ประเทศ เน้นด้านเศรษฐกิจและนวัตกรรมในระดับท้องถิ่น
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 14 กุมภาพันธ์ 2566 ว่า ที่ประชุมครม. มีมติอนุมัติให้สมาพันธรัฐสวิสเปิดสถานกงสุลกิตติมศักดิ์สมาพันธรัฐสวิส ณ จังหวัดชลบุรี และแต่งตั้งกงสุลกิตติมศักดิ์สมาพันธรัฐสวิส ณ จังหวัดชลบุรี ตามที่กระทรวงการต่างประเทศเสนอเพื่อเป็นการแบ่งเบาภาระงานด้านการให้บริการกงสุลของสถานเอกอัครราชทูตสหพันธรัฐสวิสประจำประเทศไทยและอำนวยความสะดวกในการให้บริการด้านกงสุลแก่ชาวสวิสและครอบครัวที่พำนักใน จ. ชลบุรีและบริเวรณใกล้เคียง รวมทั้งจะเป็นกลไกพัฒนาความสัมพันธ์ระดับประชาชนและความร่วมมือระหว่างไทยและสวิสในระดับท้องถิ่น โดยเฉพาะด้านเศรษฐกิจและนวัตกรรม ซึ่งสวิสมีความเชี่ยวชาญและมีศักยภาพที่อาจช่วยพัฒนาขีดความสามารถของหน่วยงานท้องถิ่นได้
น.ส.ทิพานัน กล่าวว่า การพิจารณาเปิดสถานกงสุลกิตติมศักดิ์และการแต่งตั้งกงสุลกิตติมศักดิ์สมาพันธรัฐสวิส ณ จังหวัดชลบุรี เป็นไปตามหลักต่างตอบแทน โดยที่ประเทศไทยมีสถานเอกอัครราชทูต ณ กรุงเบิร์น เป็นสำนักงานทางการทูตในสมาพันธรัฐสวิสและมีการเปิดสถานกงสุลกิตติมศักดิ์ในสวิส 3 แห่ง ณ เมืองบาเซิล นครซูริก และนครเจนีวา ดังนั้นสถานกงสุลกิตติมศักดิ์สมาพันธรัฐสวิส ณ จังหวัดชลบุรี จะเป็นแห่งที่ 3 ในประเทศไทศไทย โดยมีสถานกงสุลกิตติมศักดิ์สมาพันธรัฐสวิส ณ จังหวัดเชียงใหม่ และสถานกงสุลกิตติมศักดิ์สมาพันธรัฐสวิส ณ จังหวัดภูเก็ต เป็นแห่งที่ 1 และ 2 ตามลำดับ
“สถานกงสุลกิตติมศักดิ์สมาพันธรัฐสวิส ณ จังหวัดชลบุรี ตั้งอยู่เลขที่ 489/9 หมู่ 12 ถนนหาดจอมเทียน ซอย 5 ตำบลหนองปรือ อำเภอบางละมุง จังหวัดชลบุรี มีเขตกงสุลครอบคลุม 4 จังหวัด คือ ชลบุรี ระยอง จันทบุรี และตราด และสำหรับกงสุลกิตติมศักดิ์สมาพันธรัฐสวิส ณ จังหวัดชลบุรี ได้แต่งตั้งนางเอ็สเทอร์ เคาฟ์มันน์ (Mrs. Esther Kaufmann) ให้ดำรงตำแหน่งกงสุลกิตติมศักดิ์สมาพันธรัฐสวิส” น.ส.ทิพานัน กล่าว
วันอังคารที่ 14 กุมภาพันธ์ 2566
14/02/2566
กรมสรรพากรจับมือธนาคารกรุงไทยเพิ่มทางเลือกใหม่ให้ผู้เสียภาษียืนยันตัวตนทางอิเล็กทรอนิกส์ ผ่านแอปฯ “เป๋าตัง”
อธิบดีกรมสรรพากร และกรรมการผู้จัดการใหญ่ ธนาคารกรุงไทย จำกัด (มหาชน) ร่วมลงนามบันทึกข้อตกลงโครงการยืนยันตัวตนทางอิเล็กทรอนิกส์ ซึ่งเป็นการอำนวยความสะดวกให้แก่ผู้เสียภาษี เพื่อเข้าใช้งานระบบบริการอิเล็กทรอนิกส์ของกรมสรรพากรผ่านแอปพลิเคชัน “เป๋าตัง”
นายลวรณ แสงสนิท อธิบดีกรมสรรพากร และนายผยง ศรีวณิช กรรมการผู้จัดการใหญ่ ธนาคารกรุงไทย จำกัด (มหาชน) ได้ร่วมลงนามในพิธีลงนามบันทึกข้อตกลงโครงการยืนยันตัวตนทางอิเล็กทรอนิกส์ ระหว่าง กรมสรรพากร กับ ธนาคารกรุงไทย จำกัด (มหาชน) ซึ่งเป็นการอำนวยความสะดวกให้แก่ผู้เสียภาษี เพื่อเข้าใช้งานระบบบริการอิเล็กทรอนิกส์ของกรมสรรพากรผ่านแอปพลิเคชัน “เป๋าตัง” เมื่อวันที่ 14 กุมภาพันธ์ 2566 โดยมีผู้บริหารของทั้ง 2 หน่วยงาน ร่วมเป็นสักขีพยาน ณ Innovation Lab ชั้น 3 อาคารนานาเหนือ ธนาคารกรุงไทย
นายลวรณ แสงสนิท อธิบดีกรมสรรพากร เปิดเผยว่า “กรมสรรพากรเป็นหน่วยงานจัดเก็บภาษีที่ให้ความสำคัญกับการอำนวยความสะดวกเพื่อให้ผู้เสียภาษี และภาคธุรกิจทำธุรกรรมทางภาษีได้อย่างสะดวก รวดเร็วและใช้บริการได้อย่างปลอดภัย โดยคำนึงถึงความรอบคอบและให้ความระมัดระวังเรื่องของข้อมูลภาษี ซึ่งเป็นข้อมูลส่วนบุคคลที่มีความสำคัญเป็นอย่างยิ่ง อีกทั้งกรมสรรพากรมีนโยบายพัฒนาการให้บริการผู้เสียภาษีผ่านช่องทางอิเล็กทรอนิกส์อย่างต่อเนื่อง ดังนั้น กระบวนการพิสูจน์และยืนยันตัวตนที่มีมาตรฐานและมีความน่าเชื่อถือ ซึ่งเป็นสิ่งที่กรมสรรพากรให้ความสำคัญโดยความร่วมมือกับธนาคารกรุงไทย จำกัด (มหาชน) ในครั้งนี้ เป็นการนำบริการพิสูจน์และยืนยันตัวตนทางอิเล็กทรอนิกส์ผ่านแอปพลิเคชัน “เป๋าตัง” ซึ่งเป็นแอปฯ ที่ได้รับความนิยมใช้กันอย่างแพร่หลาย ผ่านกระบวนการการยืนยันตัวตนก่อนเข้าถึงบริการทางอิเล็กทรอนิกส์ต่าง ๆ ที่กรมสรรพากรได้จัดเตรียมไว้ให้กับผู้เสียภาษี ได้แก่ บริการยื่นแบบแสดงรายการภาษีเงินได้บุคคลธรรมดาผ่านอินเทอร์เน็ต (e-Filing) ระบบตรวจสอบข้อมูลทางภาษี (My Tax Account) ระบบภาษีหัก ณ ที่จ่าย (e-Withholding Tax) ระบตรวจสอบเงินบริจาค (e-Donation) ระบบยื่นแบบแสดงรายการและชำระภาษี ผ่านแอปพลิเคชัน (RD Smart TAX) และระบบรับชำระอากรแสตมป์เป็นตัวเงินทางอิเล็กทรอนิกส์ (e-Stamp Duty) รวมทั้งบริการ ทางอิเล็กทรอนิกส์อื่นๆ ของกรมสรรพากรที่จะพัฒนาเพิ่มอีกในอนาคต”
การให้บริการยืนยันตัวตนทางอิเล็กทรอนิกส์บนแอปฯ “เป๋าตัง” เป็นไปตามมาตรฐานความปลอดภัยพัฒนาโดย บริษัท อินฟินิธัส บาย กรุงไทยที่มีความเชี่ยวชาญด้านการพิสูจน์และยืนยันตัวตนซึ่งมีประสบการณ์ในการทำงานร่วมกับภาครัฐและหน่วยงานในสังกัดกระทรวงการคลัง เป็นแอปพลิเคชันที่ส่งเสริม ให้ประชาชนสามารถเข้าถึงบริการทางดิจิทัลต่าง ๆ รวมถึงเป็นช่องทางการชำระภาษีที่สะดวกและรวดเร็วยิ่งขึ้น มีระดับความน่าเชื่อถือของอัตลักษณ์เป็นไปตามกฎหมาย และข้อกำหนดของหน่วยงานภาครัฐ รวมถึงกฎหมายด้านการคุ้มครองข้อมูลส่วนบุคคลหรือ PDPA อีกทั้งยังเป็นการนำเทคโนโลยีที่สอดคล้องกับความคุ้มครองข้อมูลส่วนบุคคลมาใช้ในการให้ข้อมูลธุรกรรมภาษีอีกด้วย
นายลวรณ แสงสนิท อธิบดีกรมสรรพากร กล่าวสรุปว่า “กรมสรรพากรหวังเป็นอย่างยิ่งว่าความร่วมมือระหว่างกรมสรรพากรกับธนาคารกรุงไทยในการอำนวยความสะดวกให้ผู้เสียภาษียืนยันตัวตนทางอิเล็กทรอนิกส์ผ่านแอปฯ “เป๋าตัง” ในครั้งนี้ จะช่วยให้ประชาชนได้รับความสะดวก รวดเร็ว และมั่นใจในความปลอดภัยของข้อมูลภาษีเมื่อใช้บริการธุรกรรมทางภาษีมากยิ่งขึ้น ซึ่งจะช่วยลดค่าใช้จ่ายในการทำธุรกรรมทางภาษีให้กับภาคธุรกิจได้อีกทางหนึ่งด้วย”
วันอังคารที่ 14 กุมภาพันธ์ 2566
นายกรัฐมนตรี ตรวจราชการ จ.สุราษฎร์ธานี
วันจันทร์ที่ 13 กุมภาพันธ์ 2566
ต่อจากนี้ไป ขอเชิญรับฟังไทยคู่ฟ้า
พลเอก ประยุทธ์ จันทร์โอชา นายกรัฐมนตรี ตรวจราชการ จ.สุราษฎร์ธานี ในวันนี้(13ก.พ.66)
โดยตรวจติดตามโครงการบรรเทาอุทกภัยและบริหารจัดการน้ำพื้นที่ อ.ไชยาทั้งระบบ
โครงการประตูระบายน้ำคลองหัววัว ต.เสม็ด อ.ไชยา และเดินทางไปเปิดงานมหกรรมว่าวสุราษฎร์ธานี
ประจำปี 2566 ซึ่งเป็นการส่งเสริมและอนุรักษ์การละเล่นพื้นบ้าน
ตลอดจนใช้ศิลปวัฒนธรรมและภูมิปัญญาท้องถิ่นประชาสัมพันธ์แหล่งท่องเที่ยว ผลิตภัณฑ์ท้องถิ่น
และของดีชุมชนให้เป็นที่รู้จักแก่นักท่องเที่ยว กระตุ้นเศรษฐกิจและการท่องเที่ยวของ จ.สุราษฎร์ธานี
งานมีตั้งแต่วันที่ 10 – 14 ก.พ.2566 เวลา 10.00 – 21.00 น. บริเวณหาดนายอำเภอ ต.ตะกรบ อ.ไชยา
จ.สุราษฎร์ธานี โดยวันพรุ่งนี้(14ก.พ.66)จะมีกิจกรรมจดทะเบียนสมรส Kite of love ด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 14 กุมภาพันธ์ 2566
เจ้าท่าชลบุรี เผยความคืบหน้าขจัดคราบน้ำมัน เรือ MSC ALEXA จากการปั๊มน้ำอับเฉาเรือออก 2,000 ลิตร
...
นายสรพงศ์ ไพฑูรย์พงษ์ รักษาการอธิบดีกรมเจ้าท่า ได้มอบหมายให้นายภูริพัฒน์ ธีระกุลพิศุทธิ์ รองอธิบดีกรมเจ้าท่า (ด้านปลอดภัย) สั่งการให้สํานักงานเจ้าท่าภูมิภาคสาขาชลบุรี เร่งขจัดคราบน้ำมันให้เสร็จโดยเร็ว ลดผลกระทบต่อสิ่งแวดล้อม ดำเนินการตามกฎหมายอย่างเคร่งครัด และห้ามปล่อยเรือออกจากท่าเด็ดขาด เป็นไปตามนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ)
วันที่ 14 กุมภาพันธ์ 2566 สำนักงานเจ้าท่าภูมิภาคสาขาชลบุรี ได้รายงานความคืบหน้า(เพิ่มเติม) กรณี เรือ MSC ALEXA ทำน้ำมันรั่วไหลลงทะเล สภาพทะเลพื้นที่น้ำมันหกยังมีคราบน้ำมันบางๆและฟิล์มน้ำมันปริมาณเล็กน้อย โดยสำนักงานเจ้าท่าภูมิภาคสาขาชลบุรี สำนักงานควบคุมการจราจรและความปลอดภัยทางทะเล ร่วมกันดำเนินการ แจ้งความร้องทุกข์และเข้าให้การสอบปากคำต่อพนักงานสอบสวน สถานีตำรวจภูธรแหลมฉบัง ทางสถานีตำรวจภูธรแหลมฉบัง จะเรียกนายเรือเข้ารับทราบข้อกล่าวหา ในวันที่ 14 กุมภาพันธ์ 2566 พร้อมนี้ จะดำเนินการเก็บความเรียบร้อยในการขจัดคราบน้ำมันอย่างต่อเนื่อง พร้อมทำความสะอาดข้างเรือและเฟนเดอร์ท่าเรือ คาดว่าจะแล้วเสร็จกลับสู่สภาพเดิมภายในวันนี้ เพื่อลดผลกระทบต่อสิ่งแวดล้อมให้กลับมาคงเดิมโดยเร็ว
วันอังคารที่ 14 กุมภาพันธ์ 2566
14/02/2566
​นายกฯ แจง รัฐบาลติดตามช่วยเหลือเหตุการณ์แผ่นดินไหวในตุรกีต่อเนื่อง เตรียมอากาศยานนำสิ่งของพระราชทานไปมอบให้ พร้อมรับคนไทยกลับประเทศ
​นายกฯ แจง รัฐบาลติดตามช่วยเหลือเหตุการณ์แผ่นดินไหวในตุรกีต่อเนื่อง เตรียมอากาศยานนำสิ่งของพระราชทานไปมอบให้ พร้อมรับคนไทยกลับประเทศ เร่งรัดโครงการบัตรสวัสดิการฯ เพื่อช่วยเหลือประชาชนให้ทัน 1 มี.ค. นี้
วันนี้ (14 กุมภาพันธ์ 2566) เวลา 13.30 น. ณ บริเวณทางเชื่อมตึกสันติไมตรีและตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อมวลชนภายหลังการประชุมคณะรัฐมนตรี ถึงกรณีเหตุการณ์แผ่นดินไหวที่ประเทศตุรกีว่า รัฐบาลได้ติดตาม ประสานความร่วมมือ พร้อมมอบเงินช่วยเหลือ และกระทรวงมหาดไทยได้จัดทีมช่วยเหลือพร้อมสุนัขเข้าปฏิบัติหน้าที่ ซึ่งผลการปฏิบัติหน้าที่เป็นไปด้วยดี ประเทศไทยได้รับคำชื่นชมจากทีมช่วยเหลือของต่างประเทศในการเข้าช่วยเหลือค้นหาผู้ได้รับบาดเจ็บ ซึ่งในขณะนี้ยังคงมีการประสานงานอย่างต่อเนื่อง อีกทั้งนับเป็นพระมหากรุณาธิคุณที่พระบาทสมเด็จพระเจ้าอยู่หัวทรงพระราชทานสิ่งของช่วยเหลือเป็นจำนวนมากซึ่งเป็นเรื่องน่ายินดี โดยทางรัฐบาลและกระทรวงกลาโหมได้จัดเตรียมอากาศยานเครื่องบินโบอิ้ง 740 เพื่อนำสิ่งของพระราชทานไปมอบให้ประเทศตุรกี ขณะเดียวกัน ขากลับจะรับประชาชนคนไทยที่อยู่อาศัยในตุรกีกลับมาประมาณ 23 คน รวมทั้งนำร่างผู้เสียชีวิตกลับมาด้วย
นอกจากนี้ นายกรัฐมนตรียังได้กล่าวถึงโครงการบัตรสวัสดิการแห่งรัฐที่ได้เร่งรัดให้นำเข้าสู่การประชุมคณะรัฐมนตรีเพื่อพิจารณาอนุมัติและเริ่มโอนเงินให้กับประชาชนให้ทันเวลาในวันที่ 1 มีนาคมนี้ พร้อมเน้นย้ำว่าข้อมูลส่วนบุคคลของผู้ได้รับสิทธิจะต้องได้รับการคุ้มครองภายใต้พระราชบัญญัติคุ้มครองข้อมูลส่วนบุคคล ประชาชนสามารถเข้าไปตรวจสอบชื่อของตัวเองได้เท่านั้น แต่ไม่สามารถเปิดเผยต่อสาธารณะได้ว่าใครได้รับสิทธิหรือไม่ได้รับสิทธิ เพราะเป็นข้อมูลลับซึ่งเป็นไปตามกฎหมาย
นายกรัฐมนตรีแสดงความห่วงใยต่อกรณีมิจฉาชีพหลอกลวงประชาชน โดยการแอบอ้างเป็นเจ้าหน้าที่ของรัฐ ทำให้ประชาชนหลงเชื่อ โอนเงิน ดูดเงินจากบัญชีธนาคารผ่านสื่อโซเชียล ข้อความ อีเมล ซึ่งสร้างความเสียหายให้กับประชาชนเป็นจำนวนมาก ซึ่งข้อมูลจากกระทรวงดิจิทัลเพื่อเศรษฐกิจและสังคม สถิติ 10 เดือนแรกของปี พ.ศ. 2565 มีคดีออนไลน์มากกว่า 800 คดีต่อวัน จึงจำเป็นต้องมีฎหมายเพื่อใช้บังคับ ซึ่งขณะนี้อยู่ในขั้นตอนการร่างกฎหมายโดยจะต้องเร่งดำเนินการให้มีผลบังคับใช้โดยเร็วที่สุด พร้อมขอให้ประชาชนมีความระมัดระวัง ไม่หลงเชื่อ หากได้รับการติดต่อให้เร่งตรวจสอบกับหน่วยงานที่ถูกกล่าวอ้าง และขอความร่วมมือจากทุกฝ่ายร่วมประชาสัมพันธ์สร้างการรับรู้แก่ประชาชนให้ระมัดระวังอย่างต่อเนื่อง โดยเฉพาะหน่วยงานที่ถูกแอบอ้างมากที่สุด เช่น กระทรวงการคลัง กรมสรรพากร กรมศุลกากร และกรมสรรพสามิต เป็นต้น
นอกจากนี้ รัฐบาลยังได้ร่างกฎหมาย ร่างพระราชกำหนดมาตรการป้องกันและปราบปรามอาชญากรรมทางเทคโนโลยี พ.ศ. .... เพื่อแก้ปัญหาการปราบปรามอาชญากรรมทางเทคโนโลยีโดยได้มอบหมายให้กระทรวงดิจิทัลเพื่อเศรษฐกิจและสังคม สำนักงาน กสทช. ส่งข้อความเตือนประชาชนผ่านข้อความมือถือทุกค่าย เพื่อเตือนประชาชนได้โดยตรง หากมีเบอร์โทรศัพท์ที่ไม่รู้จักอย่ารับสายเด็ดขาด นอกจากนี้ ร่างพระราชกำหนดมาตรการป้องกันและปราบปรามอาชญากรรมทางเทคโนโลยีฯ ยังได้กำหนดให้ผู้ที่เปิดบัญชีบัตรอิเล็กทรอนิกส์โดยไม่มีเจตนาใช้งานเพื่อตนเองหรือกิจการที่ตนเองเกี่ยวข้อง หรือที่เรียกว่า “บัญชีม้า” มีความผิดทุกประการต้องถูกดำเนินคดีและจะมีการลงโทษทางกฎหมาย
วันอังคารที่ 14 กุมภาพันธ์ 2566
บีโอไอ ให้การต้อนรับคณะ Japan - Thailand Business Forum (JTBF)
บีโอไอ ให้การต้อนรับคณะ Japan - Thailand Business Forum (JTBF)
นายนฤตม์ เทอดสถีรศักดิ์ เลขาธิการบีโอไอ พร้อมด้วยนางสาวซ่อนกลิ่น พลอยมี รองเลขาธิการบีโอไอ และนางสาวฐนิตา ศิริทรัพย์ ผู้อำนวยการกองส่งเสริมการลงทุนจากต่างประเทศ ให้การต้อนรับคณะ Japan - Thailand Business Forum (JTBF) โดยคณะได้รับฟังการนำเสนอยุทธศาสตร์และมาตรการการส่งเสริมการลงทุนใหม่ของบีโอไอ และแลกเปลี่ยนความคิดเห็นเกี่ยวกับแนวทางในการส่งเสริมการลงทุนระหว่างประเทศญี่ปุ่นและประเทศไทย
Japan - Thailand Business Forum (JTBF) ก่อตั้งขึ้นในปี พ.ศ. 2545 ภายใต้การอุปถัมภ์ของสถานเอกอัครราชทูต ณ กรุงโตเกียว ประเทศญี่ปุ่น มีวัตถุประสงค์เพื่อกระชับความสัมพันธ์ระหว่างประเทศญี่ปุ่นและประเทศไทย มีสมาชิกเป็นนักลงทุน นักธุรกิจชาวญี่ปุ่นผู้ทรงคุณวุฒิที่เคยดำรงตำแหน่งผู้บริหารประจำบริษัทที่ประเทศไทย ปัจจุบันมีสมาชิก 68 ราย โดยมี นายสิงห์ทอง ลาภพิเศษพันธุ์ เอกอัครราชทูต ณ กรุงโตเกียว ร่วมเป็นที่ปรึกษา ในการนี้ คณะ JTBF ได้แสดงความยินดีที่ นายนฤตม์ เทอดสถีรศักดิ์ ได้ขึ้นรับตำแหน่งเลขาธิการคณะกรรมการส่งเสริมการลงทุน พร้อมทั้งได้เชิญเข้าร่วมเป็นคณะที่ปรึกษาของคณะอย่างเป็นทางการอีกด้วย
วันอังคารที่ 14 กุมภาพันธ์ 2566
14/02/2566
นายกรัฐมนตรีหารือนายกรัฐมนตรีมาเลเซีย ส่งเสริมพื้นที่เศรษฐกิจการค้าร่วมกัน
วันพฤหัสบดีที่ 9 กุมภาพันธ์ 2566
ต่อจากนี้ไป ขอเชิญรับฟังไทยคู่ฟ้า
พลเอก ประยุทธ์ จันทร์โอชา นายกรัฐมนตรี จัดพิธีต้อนรับ ดาโตะ เซอรี อันวาร์ อิบราฮิม
นายกรัฐมนตรีมาเลเซียและภริยา ในโอกาสเดินทางเยือนไทยอย่างเป็นทางการในฐานะแขกของรัฐบาล
ระหว่างวันที่ 9 – 10 ก.พ.2566 โดยในวันนี้(9ก.พ.66)
ผู้นำทั้งสองประเทศจะหารือเกี่ยวกับการส่งเสริมและเชื่อมโยงการพัฒนาเศรษฐกิจในพื้นที่ชายแดนไทย-
มาเลเซีย โดยเฉพาะ 5 จังหวัดภาคใต้ของไทยกับ 4 รัฐ
ทางตอนเหนือของมาเลเซียทั้งด้านการเชื่อมโยงการค้าและการลงทุน ด้านการคมนาคมขนส่ง
รวมถึงเร่งรัดการบรรลุเป้าหมายทางการค้ามูลค่า 30,000 ล้านดอลลาร์สหรัฐภายในปี 2568
โดยอาศัยกลไกความร่วมมือที่มีอยู่ลดอุปสรรคและอำนวยความสะดวกทางการค้าในอุตสาหกรรมที่มีศักยภาพ
ระหว่างกัน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 14 กุมภาพันธ์ 2566
กรมทางหลวงชนบท รองรับการเติบโตของเมืองในอนาคต ส่งเสริมเศรษฐกิจการค้าการขนส่ง
แก้ไขปัญหาการจราจรติดขัด ตามนโยบายของรัฐมนตรีว่าการกระทรวงคมนาคม สร้างถนนผังเมืองรวมเมืองอุตรดิตถ์ คาดแล้วเสร็จกลางปี 2566
กรมทางหลวงชนบท (ทช.) กระทรวงคมนาคม รายงานความคืบหน้าโครงการก่อสร้างถนนสาย ง1 ผังเมืองรวมเมืองอุตรดิตถ์ จังหวัดอุตรดิตถ์ ปัจจุบันมีความคืบหน้าไปแล้วกว่า 80% ขณะนี้อยู่ระหว่างดำเนินงานผิวทางแอสฟัลท์ติกคอนกรีต งานติดตั้งป้ายจราจร และงานทาสีตีเส้นผิวจราจร คาดว่าแล้วเสร็จสมบูรณ์ในช่วงกลางปี 2566
ทช. ได้ดำเนินโครงการก่อสร้างถนนสาย ง1 ผังเมืองรวมเมืองอุตรดิตถ์ เพื่อรองรับการเจริญเติบโตของเมืองในอนาคต ช่วยแบ่งเบาการจราจรบนถนนทางหลวงสายหลัก แก้ไขการจราจรติดขัดในเขตชุมชน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ตลอดจนเพิ่มโอกาสทางด้านเศรษฐกิจการค้าการขนส่ง ยกระดับคุณภาพชีวิตที่ดีให้ประชาชนสามารถสัญจรได้อย่างสะดวก รวดเร็ว และปลอดภัยมากยิ่งขึ้น รวมถึงเส้นทางเชื่อมไปยังสถานศึกษา โรงพยาบาล สถานีรถไฟ และหน่วยงานราชการที่สำคัญหลายแห่งในตัวเมืองอุตรดิตถ์ โครงการมีจุดเริ่มต้นจากถนนทางหลวงแผ่นดินหมายเลข 1045 บริเวณทางแยกม่อนดินแดงไปบรรจบกับถนนทางหลวงแผ่นดินหมายเลข 1041 จุดสิ้นสุดโครงการเชื่อมกับถนนทางหลวงแผ่นดินหมายเลข 102 และ 117 บริเวณห้างเทสโก้โลตัส (สาขาอุตรดิตถ์) มีความยาวพื้นที่ก่อสร้างรวมทั้งสิ้น 7.425 กิโลเมตร ก่อสร้างเป็นถนนแอสฟัลท์ติกคอนกรีตขนาด 4 ช่องจราจร กว้างช่องละ 3.50 เมตร ไหล่ทางกว้าง 2.50 เมตร ช่วงบริเวณทางแยกก่อสร้างเป็นผิวจราจรแบบคอนกรีตเสริมเหล็ก เขตทางทั่วไป 30 - 50 เมตร มีระบบระบายน้ำ ไฟฟ้าแสงสว่าง สัญญาณไฟจราจร สะพานลอยคนเดินข้าม และสิ่งอำนวยความปลอดภัยบนสายทาง ใช้งบประมาณในการก่อสร้างรวม 336 ล้านบาท
วันอังคารที่ 14 กุมภาพันธ์ 2566
เอกชนหนุนฝึกแรงงานติดตั้งกล้องวงจรปิดแบบ 4G mobile สู่ช่างยุคดิจิทัล
วันที่ 14 ก.พ.66 กระทรวงแรงงาน โดยกรมพัฒนาฝีมือแรงงาน จัดพิธีลงนามบันทึกข้อตกลงความร่วมมือว่าด้วยการพัฒนาฝีมือแรงงานการติดตั้งบำรุงรักษากล้องวงจรปิดและกล้องติดรถยนต์ ระหว่าง กรมพัฒนาฝีมือแรงงาน กับ บริษัท ดิจิตอลโฟกัส จำกัด
วันอังคารที่ 14 กุมภาพันธ์ 2566
14/02/2566
SME D Bank  ปูพรมหนุนเอสเอ็มอีสมาชิก ส.อ.ท. ทั่วไทย มอบโปรโมชั่น 3 ต่อ จัดเต็มพาถึงเงินทุนคู่พัฒนาธุรกิจ
SME D Bank ร่วมกับ ส.อ.ท. จัดกิจกรรม “เปิดกล่องของขวัญเพื่อ SMEs ปี 2566” ส่งเสริมและสนับสนุนผู้ประกอบการเอสเอ็มอีที่เป็นสมาชิกของ ส.อ.ท. เข้าถึงสินเชื่อพิเศษของ SME D Bank วงเงินกู้สูงสุด 50 ล้านบาท ผ่อนนานสูงสุดถึง 15 ปี
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank ร่วมกับสภาอุตสาหกรรมแห่งประเทศไทย (ส.อ.ท.) จัดกิจกรรม “เปิดกล่องของขวัญเพื่อ SMEs ปี 2566” ส่งเสริมและสนับสนุนผู้ประกอบการเอสเอ็มอีที่เป็นสมาชิกของ ส.อ.ท. เข้าถึงสินเชื่อพิเศษของ SME D Bank วงเงินกู้สูงสุด 50 ล้านบาท ผ่อนนานสูงสุดถึง 15 ปี รวมถึง การพัฒนาสนับสนุนธุรกิจเติบโตยั่งยืน กำหนดจัด 20 ครั้ง ใน 20 จังหวัดทั่วประเทศ ระหว่างวันที่ 15 กุมภาพันธ์ 2566 ถึงเดือนมิถุนายน 2566
ภายในงานพบกับกิจกรรมเติมความรู้เสริมแกร่งธุรกิจพร้อมพาเข้าถึงแหล่งเงินทุน พ่วงด้วยโปรโมชั่น 3 ต่อ ได้แก่ ต่อที่ 1) เมื่อลงทะเบียนที่บูธ SME D Bank รับ บัตร Inthanin มูลค่า 200 บาท (จำนวนจำกัด) และโปรแกรมทางบัญชี จาก บริษัท แอ็คเค้าท์ติ้ง ทรานฟอร์ม เมชั่นส์ จำกัด (Accrevo) ฟรี 3 เดือน มูลค่า 3,500 บาท ต่อที่ 2) เมื่อแจ้งความประสงค์ขอสินเชื่อ พร้อมยื่นเอกสารครบ รับฟรี บัตรเติมน้ำมันบางจาก มูลค่า 500 บาท และ ต่อที่ 3) เมื่อได้เบิกจ่ายสินเชื่อทุกประเภท วงเงินตั้งแต่ 5-50 ล้านบาท รับฟรี บัตรเติมน้ำมันบางจาก มูลค่า 2,000 บาท รวมถึง รับสิทธิ์ร่วมกิจกรรมแบบพรีเมียม CEO Networking นอกจากนั้น ยังมีบริการด้าน “การพัฒนา” ในโครงการ “SME D Coach” ให้คำปรึกษาธุรกิจโดยโค้ชมืออาชีพ ฟรี ช่วยยกระดับธุรกิจ เพิ่มศักยภาพกิจการเติบโตเข้มแข็งยั่งยืน
ทั้งนี้ นอกจากในพื้นที่ 20 จังหวัดที่จัดงานแล้ว สมาชิก ส.อท. ทุกจังหวัด สามารถแจ้งความประสงค์ขอสินเชื่อพร้อมรับโปรโมชั่นต่อที่ 2 และ 3 ได้เช่นกันที่สาขาของ SME D Bank ทั่วประเทศ สอบถามข้อมูลเพิ่มเติมและลงทะเบียนเข้าร่วมได้ที่ฝ่ายส่งเสริมการตลาด SME D Bank โทร.02-265-4597 , 02-265-4598 , 02-265-4961 และ 02-265-4064 หรือ Call CENTER 1357 และสถาบัน SMI โทร. 02-345-1122,02-345-1118
วันอังคารที่ 14 กุมภาพันธ์ 2566
14/02/2566
เลื่อนบังคับใช้มาตรา 22-25 กฎหมายป้องกันปราบปรามการทรมานและทำให้บุคคลสูญหาย มีผล 1 ต.ค.66 เป็นต้นไป
เลื่อนบังคับใช้มาตรา 22-25 กฎหมายป้องกันปราบปรามการทรมานและทำให้บุคคลสูญหาย มีผล 1 ต.ค.66 เป็นต้นไป
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 14 กุมภาพันธ์ 2566 ว่า ครม.เห็นชอบร่างพระราชกำหนดแก้ไขเพิ่มเติมพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ.2565 พ.ศ. .... ซึ่งเป็นการแก้ไขเพิ่มเติมพระราชบัญญัติพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ.2565 เพื่อขยายกำหนดเวลาในการมีผลใช้บังคับเฉพาะมาตรา 22 มาตรา 23 มาตรา 24 และมาตรา 25 ออกไป ให้มีผลใช้บังคับตั้งแต่วันที่ 1 ตุลาคม พ.ศ.2566 เป็นต้นไป (จากเดิมที่เริ่มมีผลบังคับใช้วันที่ 22 กุมภาพันธ์ พ.ศ.2566) สำหรับมาตราที่ได้มีการขยายเวลาการบังคับใช้ออกไป มีสาระสำคัญ ดังนี้ มาตรา 22 การควบคุมตัว เจ้าหน้าที่ของรัฐผู้รับผิดชอบต้องบันทึกภาพและเสียงอย่างต่อเนื่องในขณะจับ และควบคุมจนกระทั่งส่งตัวให้พนักงานสอบสวนหรือปล่อยตัวบุคคลดังกล่าว มาตรา 23 การควบคุมตัว เจ้าหน้าที่ของรัฐผู้รับผิดชอบต้องบันทึกข้อมูลเกี่ยวกับผู้ถูกควบคุมตัว มาตรา 24 การเข้าถึงข้อมูลของผู้ถูกควบคุมตัว และมาตรา 25 การไม่เปิดเผยข้อมูลเกี่ยวกับผู้ถูกควบคุมตัว กรณีอยู่ภายใต้การคุ้มครองของกฎหมาย ละเมิดต่อความเป็นส่วนตัว เกิดผลร้ายต่อบุคคล หรือเป็นอุปสรรคต่อการสืบสวนสอบสวน
นางสาวรัชดา กล่าวด้วยว่า ความจำเป็นที่ต้องขยายเวลาบังใช้มาตรา 22 - 25 เนื่องจากจะต้องมีการปรับปรุงการดำเนินการ บทบาท และหน้าที่ของเจ้าหน้าที่ในกระบวนการยุติธรรมระดับหน่วยปฏิบัติ อาทิ สำนักงานตำรวจแห่งชาติ กรมการขนส่งทางบก กรมสอบสวนคดีพิเศษ สำนักงานคณะกรรมการป้องกันและปราบปรามยาเสพติด เป็นต้น ซึ่งขณะนี้ ยังมีข้อขัดข้องที่ต้องดำเนินการเพิ่มเติม อาทิ 1.การจัดซื้อกล้องติดตัวเจ้าหน้าที่เพิ่มเติม 1.71 แสนตัว กล้องติตรถยนต์ควบคุมผู้ถูกจับ 1,578 ตัว และกล้องติดสถานที่ควบคุมผู้ถูกจับ 6 พันกว่าตัว รวมถึงการจัดทำระบบจัดเก็บข้อมูล หน่วยความจำ ระบบ Cloud โดยต้องดำเนินการจัดซื้อด้วยวิธีประกวดราคาอิเล็กทรอนิกส์ หรือ e-bidding ซึ่งต้องใช้ระยะเวลา และ 2.การเตรียมความพร้อมของบุคลากร ที่ต้องฝึกอบรมบุคลากรในใช้งานอุปกรณ์บันทึกภาพและเสียง ซึ่งมีหลากหลายยี่ห้อและวิธีการใช้งานแตกต่างกัน จึงจำเป็นต้องใช้ระยะเวลาเพื่อให้เกิดความเชี่ยวชาญในการใช้งานและสามารถปฏิบัติงานได้อย่างมีประสิทธิภาพ
ดังนั้น ครม.จึงเห็นชอบการขยายเวลาการบังคับใช้ในมาตราดังกล่าว เพื่อให้หน่วยงานรัฐและเจ้าหน้าที่ผู้เกี่ยวข้องมีความพร้อมทั้งด้านอุปกรณ์และแนวทางปฏิบัติที่เป็นมาตรฐานเดียวกัน และป้องกันการกล่าวหาเจ้าหน้าที่รัฐดำเนินการจับกุมไม่เป็นไปตามขั้นตอนกฎหมาย ซึ่งอาจส่งผลต่อการดำเนินคดีในชั้นศาลได้
วันอังคารที่ 14 กุมภาพันธ์ 2566
14/02/2566
โค้งสุดท้าย มาตรการภาษี “ช้อปดีมีคืน” ปี 2566
ตามที่กรมสรรพากรได้ออกมาตรการภาษี “ช้อปดีมีคืน” ปี 2566 ตั้งแต่วันที่ 1 มกราคม 2566 ถึงวันที่ 15 กุมภาพันธ์ 2566 ตามจำนวนที่จ่ายจริง แต่ไม่เกิน 40,000 บาท
นายวินิจ วิเศษสุวรรณภูมิ รองอธิบดีกรมสรรพากร ในฐานะโฆษกกรมสรรพากร กล่าวว่า ตามที่กรมสรรพากรได้ออกมาตรการภาษี “ช้อปดีมีคืน” ปี 2566 ซึ่งผู้มีเงินได้ซึ่งมีหน้าที่เสียภาษีเงินได้บุคคลธรรมดา สามารถใช้สิทธิ์หักลดหย่อนค่าซื้อสินค้าหรือค่าบริการเท่าที่ได้จ่ายเป็นค่าซื้อสินค้าหรือค่าบริการสำหรับการซื้อสินค้าหรือการรับบริการในราชอาณาจักร ตั้งแต่วันที่ 1 มกราคม 2566 ถึงวันที่ 15 กุมภาพันธ์ 2566 ตามจำนวนที่จ่ายจริง แต่ไม่เกิน 40,000 บาท โดยเป็นค่าซื้อสินค้าหรือบริการที่มีหลักฐานการชำระเงินเป็นใบกำกับภาษีเต็มรูปผ่านระบบอิเล็กทรอนิกส์ (e-Tax Invoice & e-Receipt) ของกรมสรรพากร ได้ทั้งจำนวน หรือใช้ใบกำกับภาษีเต็มรูปในรูปแบบกระดาษ ไม่เกิน 30,000 บาท ร่วมกับใบกำกับภาษีเต็มรูปผ่านระบบอิเล็กทรอนิกส์ ทั้งนี้ e-Tax Invoice ในที่นี้หมายความรวมถึง e-Tax Invoice by Email ด้วย และตามหลักเกณฑ์วิธีการ และเงื่อนไขที่อธิบดีกรมสรรพากรประกาศกำหนด
โฆษกกรมสรรพากร กล่าวเพิ่มเติมว่า ในกรณีที่ผู้เสียภาษีที่ไม่ได้รับความสะดวกจากการขอให้ผู้ขายสินค้าหรือบริการออกใบกำกับภาษี เช่น ปฏิเสธไม่ยอมออกใบกำกับภาษี บวกราคาเพิ่ม เมื่อขอใบกำกับภาษี หรือพฤติกรรมอื่นใดที่เข้าข่ายหลีกเลี่ยงภาษีมูลค่าเพิ่ม ท่านสามารถแจ้งกรมสรรพากร ผ่านระบบแจ้งเบาะแสหลีกเลี่ยงภาษี www.rd.go.th ได้ตลอดเวลา
หากมีข้อสงสัยสามารถสอบถามข้อมูลเพิ่มเติมได้ที่สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. 1161
วันจันทร์ที่ 13 กุมภาพันธ์ 2566
13/02/2566
"อำเภอบ้านสร้าง" เดินหน้าขยายผลอำเภอบำบัดทุกข์ บำรุงสุข แบบบูรณาการ มุ่งขับเคลื่อนพลังภาคีเครือข่ายจัดการน้ำชุมชน ด้วยผังภูมิสังคมเพื่อการบริหารจัดการน้ำแบบบูรณาการอย่างยั่งยืน
"อำเภอบ้านสร้าง" เดินหน้าขยายผลอำเภอบำบัดทุกข์ บำรุงสุข แบบบูรณาการ มุ่งขับเคลื่อนพลังภาคีเครือข่ายจัดการน้ำชุมชน ด้วยผังภูมิสังคมเพื่อการบริหารจัดการน้ำแบบบูรณาการอย่างยั่งยืน
วันที่ 13 กุมภาพันธ์ 2566 นายเสฏฐวุฒิ วงศ์เลอวุฒิ นายอำเภอบ้านสร้าง จังหวัดปราจีนบุรี เปิดเผยว่า อำเภอบ้านสร้าง ได้รับการเสริมสร้างและพัฒนาต่อยอดแนวความคิดเพื่อมุ่งสู่การเป็นอำเภอบำบัดทุกข์ บำรุงสุข แบบบูรณาการอย่างยั่งยืน นับตั้งแต่การได้รับคัดเลือกให้เป็นอำเภอนำร่องบำบัดทุกข์ บำรุงสุข เมื่อปี 2565 อำเภอบ้านสร้าง มีความมุ่งมั่นในการขับเคลื่อนการบูรณาการ ภาคีเครือข่าย ทั้ง 7 ภาคีเครือข่าย การประกอบด้วย ภาครัฐ ภาคผู้นำศาสนา ภาควิชาการ ภาคเอกชน ภาคประชาสังคม ภาคประชาชน และภาคสื่อสารมวลชน เพื่อมุ่งสร้างสรรค์สิ่งที่ดี Change for Good ทำให้บ้านสร้างเป็นเมืองแห่งความสุขและรอยยิ้มที่ยั่งยืนของประชาชน
"โดยในวันนี้ ตนได้นำทีมภาคีเครือข่าย ทั้งฝ่ายปกครอง ผู้นำชุมชน ภาคประชาชน ทั้งเกษตรกร ผู้ใช้น้ำ และองค์การกองทุนสัตว์ป่าโลกสากล (WWF) ลงพื้นที่ หลอดหมออู๊ด ม.12 ต.บางแตน เพื่อขับเคลื่อนกิจกรรมตามโครงการ “บ้านสร้างร่วมใจ” รวมพลังภาคีเครือข่ายทั้ง 8 ภาคี เพื่อร่วมกันบริหารจัดการน้ำชุมชน ต่อยอดขยายผลภายหลังการฝึกอบรมโครงการอำเภอบำบัดทุกข์ บำรุงสุข และการประชุมรับฟังแนวทางการดำเนินงานขับเคลื่อนผังภูมิสังคมเพื่อการบริหารจัดการน้ำแบบบูรณาการอย่างยั่งยืน (Geo – social Map) ที่จัดขึ้นโดยกรมโยธาธิการและผังเมือง กระทรวงมหาดไทย ด้วยการจับมือภาคีเครือข่าย 7 ภาคี + ผู้เชี่ยวชาญ เป็นภาคีที่ 8 โดยมีบริษัท ที.ซี.ฟาร์มาซูติคอลอุตสาหกรรม จำกัด เป็นผู้สนับสนุนงบประมาณ เพื่อแก้ไขปัญหาน้ำเค็ม น้ำท่วม และน้ำแล้ง เพิ่มศักยภาพในการรับมือภัยพิบัติ เพื่อพัฒนาคุณภาพชีวิตอย่างยั่งยืน โดยกิจกรรมเอามื้อสามัคคีในวันนี้ เกิดขึ้นจากที่ทุกภาคส่วนได้ร่วมกันวิเคราะห์ผังน้ำชุมชน ที่เชื่อมต่อกันทั้งคลอง ชวด หลอด ทั้งในและนอกเขตชลประทาน ที่ประชาชนใช้ประโยชน์ในการเกษตรกรรม เพื่อร่วมกันกำหนดแผนงานเข้าปรับปรุง พัฒนาแหล่งน้ำเหล่านั้นให้มีศักยภาพในการรองรับปัญหาน้ำท่วม น้ำเค็ม และน้ำแล้ง โดยมีกิจกรรมพัฒนาแหล่งน้ำทั้งคลอง ชวด หลอด ด้วยแรงงานคน ตลอดจนการขุดลอก เพื่อเพิ่มพื้นที่กักเก็บน้ำสำหรับใช้ในการเกษตร และการประกอบอาชีพ ในทุกฤดูกาล" นายอำเภอบ้านสร้าง กล่าว
นายเสฏฐวุฒิ วงศ์เลอวุฒิ นายอำเภอบ้านสร้าง กล่าวเพิ่มเติมว่า ขอบคุณทุกภาคส่วนที่ยังคงมุ่งมั่นร่วมมือ ร่วมใจกันขับเคลื่อนแผนงาน / กิจกรรม ของโครงการ “บ้านสร้างร่วมใจ” รวมพลังภาคีเครือข่ายทั้ง 8 ภาคี เพื่อร่วมกันบริหารจัดการน้ำชุมชน อย่างจริงจัง และต่อเนื่อง ซึ่งข้อมูลและประสบการณ์ในการดำเนินการในระดับพื้นที่มาตั้งแต่ปี 2565 นับเป็นฐานข้อมูลที่สำคัญในการนำไปต่อยอดสู่การจัดทำจัดทำแผนปฏิบัติงาน (Action plan) ภายใต้โครงการจัดทำผังภูมิสังคมเพื่อการบริหารน้ำหมู่บ้าน/ชุมชน แบบบูรณาการอย่างยั่งยืน (Geo – social Map) เพื่อจัดการทรัพยากรน้ำ และลดความเสี่ยงจากภัยพิบัติ ทั่วทั้งพื้นที่อำเภอบ้านสร้าง ทั้งในระดับตำบล หมู่บ้าน ต่อไป เพื่อท้ายที่สุด จะยังผลประโยชน์ในด้านทรัพยากรน้ำที่ยั่งยืนให้กับพี่น้องประชาชน
วันอังคารที่ 14 กุมภาพันธ์ 2566
“สาธิต” แนะใช้วันวาเลนไทน์เริ่มต้นวางแผนครอบครัว แนะผู้ชายอยากมีบุตร อย่าอาบน้ำอุ่นจัดนานเกินก่อนมีเพศสัมพันธ์ เสี่ยงกระทบคุณภาพและปริมาณอสุจิ
รัฐมนตรีช่วยว่าการกระทรวงสาธารณสุข เปิดตัวโฆษกคนใหม่ช่วยสื่อสารงานกระทรวง แนะกลุ่มที่อยากมีบุตรให้ใช้ “วันวาเลนไทน์” เป็นจุดเริ่มต้นนัดคลินิกตรวจสุขภาพ วางแผนครอบครัว ส่วนผู้ชายอย่าอาบน้ำอุ่นจัดนานเกินก่อนมีเพศสัมพันธ์
รัฐมนตรีช่วยว่าการกระทรวงสาธารณสุข เปิดตัวโฆษกคนใหม่ช่วยสื่อสารงานกระทรวง แนะกลุ่มที่อยากมีบุตรให้ใช้ “วันวาเลนไทน์” เป็นจุดเริ่มต้นนัดคลินิกตรวจสุขภาพ วางแผนครอบครัว ส่วนผู้ชายอย่าอาบน้ำอุ่นจัดนานเกินก่อนมีเพศสัมพันธ์ เหตุอุณหภูมิสูงเกินไปส่งผลต่อคุณภาพและปริมาณ “อสุจิ”
วันนี้ (14 กุมภาพันธ์ 2566) ที่กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า ตนได้ตั้ง นพ.โอฬาริก มุสิกวงศ์ สูตินรีแพทย์ รพ.เจ้าพระยาอภัยภูเบศร ซึ่งมาช่วยราชการกรมอนามัย เป็นโฆษกรัฐมนตรีช่วยว่าการกระทรวงสาธารณสุข แทนคนเดิมที่ยื่นลาออกเมื่อสัปดาห์ก่อน เพื่อช่วยสื่อสารงานกระทรวงสาธารณสุขในส่วนของกรมต่างๆ ที่ได้รับมอบหมายจากรัฐมนตรีว่าการกระทรวงสาธารณสุขให้ดูแล โดยเฉพาะในช่วงที่รัฐบาลหากหมดวาระจะมาช่วยในการสื่อสารประเด็นต่างๆ ที่กำลังขับเคลื่อน ทั้งก้าวท้าใจ Season 5 การจับคลินิกเถื่อน หมอกระเป๋า การทำฟาสต์แทร็กการอนุญาตและจำหน่ายช่อดอกกัญชา ของ อย. รวมถึงเรื่องงานอนามัยเจริญพันธุ์ด้วย และเนื่องจากวันนี้เป็นวันแห่งความรัก จึงอยากสื่อสารว่าวันวาเลนไทน์ “รักเป็น ปลอดภัย สุขกายสบายใจ” โดยแนะนำให้นัดคลินิกเพื่อตรวจสุขภาพความพร้อมของคู่รัก เพื่อเริ่มต้นมีเพศสัมพันธ์ด้วยความปลอดภัย และปรึกษาวางแผนครอบครัว ส่วนกลุ่มที่ยังไม่พร้อมต้องให้ความสำคัญกับการป้องกันการตั้งครรภ์และโรคติดต่อทางเพศสัมพันธ์ โดยยังรณรงค์ให้ใส่ถุงยางอนามัยเพื่อป้องกันเช่นเดิม
ด้าน นพ.โอฬาริก กล่าวว่า มีงานวิจัยว่าอุณหภูมิความร้อนมีผลกับตัวอสุจิ รวมถึงผู้ที่ใส่กางเกงยีนส์รัดแน่นๆ นั่งขับรถมอเตอร์ไซค์นานๆ รวมถึงนักกีฬาปั่นจักรยาน จะมีอสุจิที่น้อยกว่าคนทั่วไป ทั้งปริมาณและคุณภาพแต่ยังไม่มีตัวเลขที่แน่ชัดว่าระยะเวลานานเท่าใด ซึ่งอสุจิจะสร้างได้ดี อุณหภูมิต้องต่ำกว่าอุณหภูมิร่างกายประมาณ 1-2 องศาเซลเซียส ดังนั้น หากต้องการมีบุตร แนะนำผู้ชายให้ลดการอาบน้ำอุ่นจัดนานๆ ก่อนมีเพศสัมพันธ์ หลีกเลี่ยงการสวมกางเกงรัดแน่น ส่วนในผู้หญิงอุณหภูมิไม่มีผลต่อคุณภาพของไข่เนื่องจากอยู่ในร่างกายในอุณหภูมิที่เหมาะสมอยู่แล้ว
***************************************** 14 กุมภาพันธ์ 2566
วันอังคารที่ 14 กุมภาพันธ์ 2566
รองปลัดกระทรวงเกษตรและสหกรณ์เป็นหัวหน้าคณะผู้แทนไทยเข้าร่วมการประชุมเชิงปฏิบัติการกลุ่มผู้เชี่ยวชาญด้านการร่างโครงการกรอบแผนงานฯ
รองปลัดกระทรวงเกษตรและสหกรณ์เป็นหัวหน้าคณะผู้แทนไทยเข้าร่วมการประชุมเชิงปฏิบัติการกลุ่มผู้เชี่ยวชาญด้านการร่างโครงการกรอบแผนงานความร่วมมือเชิงกลยุทธ์ของสภาไตรภาคียางระหว่างประเทศ และบริษัทร่วมทุนยางพาราระหว่างประเทศ จำกัด
วันที่ 13-14 กุมภาพันธ์ พ.ศ. 2566 ปลัดกระทรวงเกษตรและสหกรณ์มอบหมายรองปลัดกระทรวงเกษตรและสหกรณ์ (นายเศรษฐเกียรติ กระจ่างวงษ์) เป็นหัวหน้าคณะผู้แทนไทย เข้าร่วมการประชุมเชิงปฏิบัติการกลุ่มผู้เชี่ยวชาญ (Expert Group Workshop) เพื่อหารือ แลกเปลี่ยนข้อมูลในการจัดทำกรอบแผนงานความร่วมมือเชิงกลยุทธ์ของสภาไตรภาคียางระหว่างประเทศ (International Tripartite Rubber Council: ITRC) ทั้งไทย อินโดนีเซีย และมาเลเซีย และบริษัทร่วมทุนยางพาราระหว่างประเทศ จำกัด พร้อมด้วยคณะผู้เชี่ยวชาญจากหน่วยงานที่เกี่ยวข้อง ประกอบด้วย การยางแห่งประเทศไทย สมาคมยางพาราไทย และสภาอุตสาหกรรมแห่งประเทศไทย ณ โรงแรม Impiana Hotel KLCC กรุงกัวลาลัมเปอร์ ประเทศมาเลเซีย โดยมีเป้าหมายในการพัฒนาและยกระดับให้ประเทศสมาชิกภายใต้ความร่วมมือ ITRC มีความเข้มแข็ง และกลยุทธ์ รวมทั้งแนวทางการพัฒนาอุตสาหกรรมยางพาราที่สอดรับกับความ ท้าทายและการเปลี่ยนแปลงที่ทุกประเทศทั้งผู้ผลิตและผู้ใช้ยางกำลังเผชิญซึ่งจะนำไปสู่การบริหารจัดการยางพาราที่มีศักยภาพและมีความยั่งยืนทั้งห่วงโซ่อุปทาน
วันอังคารที่ 14 กุมภาพันธ์ 2566
รัฐบาลเพิ่มสิทธิประโยชน์ “บัตรทอง” ตรวจแล็บฟรี 24 รายการ
วันอาทิตย์ที่ 12 กุมภาพันธ์ 2566
ต่อจากนี้ไป ขอเชิญรับฟังไทยคู่ฟ้า
รัฐบาลยกระดับคุณภาพชีวิตประชาชนด้านการสร้างเสริมสุขภาพและป้องกันโรค
โดยสำนักงานหลักประกันสุขภาพแห่งชาติ ร่วมกับ สภาเทคนิคการแพทย์
เปิดให้บริการตรวจทางห้องปฏิบัติการแก่ประชาชนในสิทธิบัตรทองฟรี 24 รายการ ประกอบด้วย
ตรวจการตั้งครรภ์ ตรวจคัดกรองมะเร็งลำไส้
และผู้ป่วยนอกโรคเรื้อรังที่มีใบส่งตรวจจากแพทย์เพื่อตรวจเลือดและปัสสาวะอีก 22 รายการ ที่
“คลินิกเทคนิคการแพทย์ในระบบหลักประกันสุขภาพแห่งชาติ” สังเกตจากสติ๊กเกอร์หรือโลโก้หน้าคลินิก
ปัจจุบันเปิดให้บริการนำร่องแล้ว 17 แห่ง เตรียมขยายให้ครอบคลุมทั่วประเทศเร็ว ๆ นี้
และในอนาคตจะเพิ่มบริการด้านป้องกัน เช่น ตรวจวัดไขมัน คลอเรสเตอรอล
จำนวนและความเข้มข้นของเม็ดเลือด ให้มากขึ้น
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 14 กุมภาพันธ์ 2566
14/02/2566
ครม. อนุมัติ 3,786.55 ล้านบาท ให้กรมทางหลวงและกรมทางหลวงชนบท ฟื้นฟูโครงสร้างพื้นฐานที่ได้รับความเสียหายจากอุทกภัยและภัยพิบัติใน  32 จังหวัด
ครม. อนุมัติ 3,786.55 ล้านบาท ให้กรมทางหลวงและกรมทางหลวงชนบท ฟื้นฟูโครงสร้างพื้นฐานที่ได้รับความเสียหายจากอุทกภัยและภัยพิบัติใน  32 จังหวัด
วันนี้ (14 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี อนุมัติ วงเงิน 3,786.55 ล้านบาท ประกอบด้วย กรมทางหลวง จำนวน 2,654.83 ล้านบาท และกรมทางหลวงชนบท จำนวน 1,131.72 ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยและ ภัยพิบัติ ใน 32 จังหวัด ซึ่งได้รับความเสียหายจากอิทธิพลจากพายุและพายุโซนร้อน ตั้งแต่สิงหาคม -พฤศจิกายน 2565 เช่น มู่หลาน หมาอ๊อน โนรูและเนสาท ที่ทำให้ทางหลวงแผ่นดินและทางหลวงชนบทได้รับความเสียหาย สร้างความเดือดร้อนต่อประชาชนผู้ใช้เส้นทางและส่งผลกระทบต่อ การคมนาคมขนส่งและระบบโลจิสติกส์
แผนงานบูรณะ/ซ่อมแซมเพื่อฟื้นฟูโครงสร้่างพื้นฐานที่ได้รับความเสียหายจากอุทกภัยและภัยพิบัติ ปี 2566 ของกรมทางหลวง วงเงิน 2,654.83 ล้านบาท ประกอบด้วยประเภทกิจกรรม ดังนี้ สะพานขาด/สะพานชำรุด จำนวน 8 รายการ วงเงิน 91.50 ล้านบาท ดินสไลด์/คั่นทางสไลด์ จำนวน 30 โครงการ วงเงิน 766 ล้านบาท อาคารระบายน้ำชำรุดเสียหาย จำนวน 12 รายการ วงเงิน 182.4 ล้านบาท และโครงสร้างทางชำรุดเสียหาย จำนวน 67 โครงการ วงเงิน 1,614.93 ล้านบาท
แผนงานบูรณะ/ซ่อมแซมเพื่อฟื้นฟูโครงสร้่างพื้นฐานที่ได้รับความเสียหายจากอุทกภัยและภัยพิบัติ ปี 2566 ของกรมทางหลวงชนบท วงเงิน 1,131.72 ล้านบาท ประกอบด้วยประเภทกิจกรรม ดังนี้ ซ่อมแซมฟื้นฟูระบบระบายน้ำที่ชำรุด จำนวน 7 รายการ วงเงิน 191.50 ล้านบาท ซ่อมแซมการกัดเซาะ/สไลด์ของสายทาง จำนวน 13 โครงการ วงเงิน 163.85 ล้านบาท และซ่อมแซมโครงสร้างทางจากอุทกภัย จำนวน 38 รายการ วงเงิน 776.37 ล้านบาท
วันอังคารที่ 14 กุมภาพันธ์ 2566
14/02/2566
ครม.อนุมัติให้ บริษัท วิทยุการบินแห่งประเทศไทยดำเนินโครงการเตรียมความพร้อมให้บริการเดินอากาศ ณ สนามบินอู่ตะเภา วงเงิน 1,256 ล้านบาท
ครม.อนุมัติให้ บริษัท วิทยุการบินแห่งประเทศไทยดำเนินโครงการเตรียมความพร้อมให้บริการเดินอากาศ ณ สนามบินอู่ตะเภา วงเงิน 1,256 ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนรี(ครม.) วันที่ 14 ก.พ. 66 ได้อนุมัติการดำเนินโครงการจัดเตรียมความพร้อมในการให้บริการเดินอากาศ ณ สนามบินอู่ตะเภา ของบริษัท วิทยุการบินแห่งประเทศไทย จำกัด วงเงินลงทุน 1,256 ล้านบาท พร้อมกับอนุมัติการจัดหาแหล่งเงินลงทุนสำหรับโครงการจากเงินกู้ระยะยาววงเงิน 1,256 ล้านบาท โดยมีกระทรวงการคลังไม่ค้ำประกันวงเงินกู้ และให้กระทรวงคมนาคมรับข้อคิดเห็นของหน่วยงานเกี่ยวข้องไปพิจารณาดำเนินการต่อไป
สำหรับการดำเนินโครงการฯ จะเป็นการเตรียมความพร้อมในการให้บริการเดินอากาศ ณ สนามบินอู่ตะเภา ให้สามารถเปิดให้บริการได้อย่างมีประสิทธิภาพเป็นไปตามมาตรฐานภายในปี 2568 และให้สอดคล้องตามกรอบระยะเวลาการดำเนินโครงการพัฒนาสนามบินอู่ตะเภาและเมืองการบินภาคตะวันออก ซึ่งเป็นโครงการรองรับการเติบโตของเขตพัฒนาพิเศษภาคตะวันออก (อีอีซี) และเป็นสนามบินหลักหลักแห่งที่ 3 ของ กรุงเทพฯ โดยกระทรวงคมนาคมได้คาดการณ์ปริมาณการจราจรทางอากาศอยู่ที่ 241,100 เที่ยวบิน ในปี 2591 โดย บวท. จะให้บริการ 4 ด้าน ประกอบด้วย การบริการจัดการจราจรทางอากาศ, บริการระบบสื่อสาร ระบบช่วยการเดินอากาศและระบบติดตามอากาศยาน, บริการข่าวสารการบิน และ บริการออกแบบวิธีปฏิบัติการบินด้วยเครื่องวัดประกอบการบิน
น.ส.ไตรศุลี กล่าวว่า ขอบเขตการดำเนินโครงการจะประกอบไปด้วย 4 ด้าน ได้แก่ 1)ด้านก่อสร้าง ประกอบด้วยหอควบคุมการจราจรทางอากาศและพ้นที่สนับสนุน ความสูงประมาณ 59 เมตร, อาคารสำหรับติดตั้งระบบ/อุปกรณ์อำนวยความสะดวกในการเดินอาหาร ประกอบด้วยอาคาร 3 กลุ่ม ได้แก่ อาคารระบบวิทยุสื่อสาร (Communication) อาคารระบบช่วยการเดินอากาศ(Navigation) และอาคาระบบติดตามอากาศยาน(Surveillance)
2)ด้านการจัดหาและติดตั้งระบบและอุปกรณ์ ประกอบด้วย ระบบบการสื่อสาร (Communication System) ระบบติดตามอากาศยาน(Surveillance System) ระบบจัดการจราจรทางอากาศ(Air Traffic Management System :ATMS) และระบบสนับสนุนอื่นๆ 3) ด้านบุคลากร ประกอบด้วยการสรรหาบุคลากรและพัฒนาบุคลากร ประกอบด้วยพนักงานประจำ 79 อัตรา เช่น เจ้าหน้าที่ควบคุมการจราจรทางอากาศบริเวณสนามบิน, เจ้าหน้าที่ควบคุมจราจรทางอากาศเขตประชิดสนามบินกรุงเทพ และวิศวกร พนักงานชั่วคราว(Outsource) 30 อัตรา ซึ่งจะปฏิบัติงานในส่วนสนับสนุน เช่น ไฟฟ้า โยธา แม่บ้าน รักษาความปลอดภัย 4)การเตรียมความพร้อมเปิดให้บริการ เช่น การกำหนดขั้นตอนและแนวทางวิธีปฏิบัติ, การอบรมใช้อุกรณ์ และอบรวมทำความคุ้นเคยแนวทางวิธีปฏิบัติ และการดำเนินการด้านระบบการจัดการด้านนิรภัย
ทั้งนี้ บวท. ได้ประเมินผลตอบแทนทางการเงินของโครงการ จะมีอัตราผลตอบแทนทางการเงินอยู่ที่ร้อยละ 4.26 ผลตอบแทนทางเศรษฐกิจร้อยละ 56.96 นอกจากนี้ ยังมีประโยชน์จากโครงการ ได้แก่ การสร้างโอกาสในการจ้างงาน การท่องเที่ยว และเพิ่มการขยายตัวทางเศรษฐกิจ การเพิ่มความปลอดภัยทางการบินในพื้นที่ เพิ่มความสามารถในการรองรับเที่ยวบินในบริเวณกรุงเทพฯ และลดการกระจุกตัวของเที่ยวบินและลดความล่าช้าให้กับเที่ยวบิน
วันอังคารที่ 14 กุมภาพันธ์ 2566
14/02/2566
ไทย-ซาอุดีอาระเบียกระชับสัมพันธ์ด้านการบิน หลังเจรจาปรับปรุงสิทธิการบินและมีบันทึกความเข้าใจระหว่างกัน
ไทย-ซาอุดีอาระเบียกระชับสัมพันธ์ด้านการบิน หลังเจรจาปรับปรุงสิทธิการบินและมีบันทึกความเข้าใจระหว่างกัน
น.ส.ไตรศุลี ไตรสรณกุล รองโฆษกประจำสำนักนายรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 ก.พ. 66 ได้รับทราบบันทึกความเข้าใจว่าด้วยบริการเดินอากาศระหว่างไทย-ซาอุดีอาระเบีย พร้อมกับเห็นชอบต่อร่างหนังสือแลกเปลี่ยนทางการทูตของฝ่ายไทย (เนื้อหาเหมือนกับบันทึกความเข้าใจฯ) และมอบให้กระทรวงการต่างประเทศดำเนินการแลกเปลี่ยนหนังสือทางการทูตยืนยันการมีผลบังคับของบันทึกความเข้าใจฯ ต่อไป
สำหรับบันทึกความเข้าใจฯ นี้เกิดขึ้นจากที่คณะผู้แทนไทยและซาอุดีอาระเบีย ได้มีการประชุมเจราจาเพื่อปรับปรุงสิทธิการบินระหว่างกัน เมื่อเดือน ส.ค. 65 ที่ผ่านมา ซึ่งต่อมาคณะกรรมการผู้แทนรัฐบาลเพื่อพิจารณาความตกลงว่าด้วยการขนส่งทางอากาศกับรัฐบาลต่างประเทศได้มีมิตรับทราบผลการเจรจาดังกล่าว โดยบันทึกความเข้าใจฯ จะมีผลบังคับใช้เมื่อ 2 ฝ่ายมีการแลกเปลี่ยนหนังสือทางการทูตระหว่างกัน
น.ส.ไตรศุลี กล่าวว่า บันทึกวามเข้าใจฯ และหนังสือแลกเปลี่ยนทางการทูต มีเนื้อหาครอบคลุม ประเด็นพิกัดเส้นทางการบินระหว่าง 2 ฝ่าย จากแบบกำหนดจุดเป็นพิกัดเส้นทางบินแบบเปิด, ความจุ ความถี่ กำหนดเที่ยวบินขนส่งผู้โดยสาร จากเดิมฝ่ายละ 9 เที่ยวบิน/สัปดาห์ เฉพาะเที่ยวบินขนส่งผู้โดยสาร เป็น ฝ่ายละไม่เกิน 42 เที่ยวบิน/สัปดาห์สำหรับเที่ยวบินขนส่งผู้โดยสาร และไม่จำกัดจำนวนเที่ยวสำหรับเที่ยวบินขนส่งสินค้า, การทำการบินเที่ยวบินเช่าเหมาลำ ซึ่งสายการบินของทั้งสองฝ่ายจะทำการขออนุญาตจากเจ้าหน้าที่เดินอากาศ โดยต้องไม่กระทบต่อการทำการบินแบบประจำ
นอกจากนี้ บันทึกความเข้าใจฯ ยังครอบคลุมถึงกรณีทำการบินโดยใช้ชื่อเที่ยวบินร่วมกัน (Code-Sharing)โดยสายการบินที่ทั้ง2ฝ่ายกำหนด จะมีสิทธิทำการบินโดยใช้ชื่อเที่ยวบินร่วมกันกับสายการบินของประเทศคู่ภาคีทั้งสิ้นทางระหว่างประเทศและเส้นทางภายในประเทศ รวมถึงสามารถใช้ชื่อเที่ยวบินร่วมกันกับสายการบินประเทศเดียวกันและร่วมกันกับสายการบินของประเทศที่สาม, การใช้อากาศยานเช่า โดยสายการบินของแต่ละฝ่ายอาจเช่าอากาศยาน [หรืออากาศยานพร้อมลูกเรือ(wet lease)] จากบริษัทหรือสายการบินใดๆ เพื่อทำการบินได้,การกำหนดสายการบิน ที่ทั้งสองฝ่ายสามารถแต่งตั้งสายการบินที่กำหนดได้หลายสาย
น.ส.ไตรศุลี กล่าวว่า ประโยชน์ที่เกิดขึ้นจากการเจรจาเพื่อปรับปรุงสิทธิการบินระหว่าง 2 ประเทศ จะช่วยส่งเสริมและสนับสนุนให้การทำการบินของสายการบินทั้ง 2 ฝ่าย มีความคล่องตัว เพิ่มความยืดหยุ่นในการวางแผนการตลาดให้การบริการเกิดความคุ้มทุนมากขึ้น ซึ่งเป็นการอำนวยความสะดวกและเพิ่มทางเลือกแก่ผู้โดยสารด้วย นอกจากนี้ยังเป็นประโยชน์ต่อธุรกิจการขนส่งสินค้า อุตสาหกรรมการท่องเที่ยว การค้าและการบริการระหว่าง 2ประเทศให้เติบโตอย่างมีศักยภาพ และยังเป็นการพัฒนาความสัมพันธ์ทั้งระดับรัฐบาลและระดับธุรกิจของ 2 ประเทศด้วย
วันอังคารที่ 14 กุมภาพันธ์ 2566
ไทย จับมือ เกาหลี ศึกษาความเป็นไปได้เตรียมสร้าง “Spaceport” ในไทย
ไทย จับมือ เกาหลี ศึกษาความเป็นไปได้เตรียมสร้าง “Spaceport” ในไทย
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) (GISTDA) กระทรวงการอุดมศึกษา วิทยาศาสตร์ วิจัย และนวัตกรรม หรือ อว. และ Korea Aerospace Research Institute (KARI) ร่วมลงนามความ ร่วมมือการศึกษาความความเป็นไปได้ในการสร้างจัดตั้งท่าอวกาศยานในประเทศไทย เมื่อวันจันทร์ที่ 13 กุมภาพันธ์ 2566 ที่ผ่านมา โดยมี ดร.ปกรณ์ อาภาพันธุ์ ผู้อำนวยการ GISTDA และ Mr.Sang-Ryool LEE ประธานบริหารKARI และได้รับเกียรติจาก ศ.ดร.นพ.สิริฤกษ์ ทรงศิวิไล ปลัดกระทรวง อว. และ Mr.Bae Jae Hyun อัครราชทูตสาธารณรัฐเกาหลีประจำประเทศไทยร่วมเป็นสักขีพยานฯ ณ ห้องแถลงข่าว ชั้น 1 กระทรวงการอุดมศึกษา วิทยาศาสตร์ วิจัย และนวัตกรรม (ถนนโยธี)
ศ.ดร.นพ.สิริฤกษ์ ทรงศิวิไล ปลัดกระทรวง อว. กล่าวว่า อุตสาหกรรมการบินและอวกาศเป็นหนึ่งในสิบอุตสาหกรรมเป้าหมาย (S-Curve) ซึ่งจะเป็นกลไกใหม่ในการขับเคลื่อนเศรษฐกิจเพื่ออนาคต (New Engine of Growth) ความร่วมมือระหว่างไทยและเกาหลีในครั้งนี้ จะเป็นการส่งเสริมอุตสาหกรรมและเศรษฐกิจอวกาศ (space industry/ space economy) ให้เกิดขึ้นอย่างเป็นรูปธรรมในประเทศไทย ซึ่งสอดคล้องกับแผนแม่บทอวกาศแห่งชาติ รวมไปถึง (ร่าง) พ.ร.บ. กิจการอวกาศที่จะเป็นกลไกสำคัญในการใช้ประโยชน์จากอวกาศสู่การพัฒนาประเทศบนฐานของวิทยาศาสตร์ เทคโนโลยี และนวัตกรรมต่อไป
ด้าน ดร.ปกรณ์ อาภาพันธุ์ ผู้อำนวยการ GISTDA กล่าวว่า การลงนามข้อตกลงในครั้งนี้จะนำไปสู่การสร้างท่าอวกาศยาน หรือ Spaceport ในประเทศไทย ด้วยศักยภาพและความได้เปรียบทางภูมิศาสตร์สำหรับการจัดตั้ง Spaceport มากที่สุดในโลกประเทศหนึ่ง การได้ร่วมมือกับ KARI ซึ่งเป็นองค์กรด้านการวิจัยอวกาศที่ได้รับการยอมรับในระดับนานาชาตินี้เกิดขึ้นหลังจากการลงนาม MOU ความร่วมมือด้านกิจการอวกาศ เมื่อเดือนพฤษภาคม 2565 ที่ผ่านมา “การศึกษาความเป็นได้ในการสร้าง spaceport ในประเทศไทยครั้งนี้ KARI และรัฐบาลเกาหลี จะเป็นผู้ดำเนินการศึกษาและถ่ายทอดองค์ความรู้ร่วมกับทีมไทยแลนด์ โดย GISTDA จะสนับสนุนบุคลากรที่มีความเชี่ยวชาญ รวมทั้งร่วมจัดกิจกรรมด้านอวกาศต่างๆ ที่เกี่ยวข้องในประเทศไทย ซึ่งการศึกษาความเป็นไปได้ดังกล่าวจะศึกษารายละเอียดเชิงลึกอย่างรอบด้าน โดยเฉพาะความเหมาะสมทางภูมิศาสตร์ สถานที่จัดตั้ง ปรากฏการณ์ทางธรรมชาติ เช่น ภัยพิบัติ ผลกระทบทางสิ่งแวดล้อม โครงสร้างพื้นฐานและสิ่งอำนวยความสะดวก ชนิดของจรวดนำส่ง ใบอนุญาตและกฎระเบียบข้อบังคับในการนำส่งจรวด รวมทั้งโมเดลด้านธุรกิจ การวิเคราะห์ต้นทุนและค่าใช้จ่ายต่างๆ รวมถึงการทำความเข้าใจกับสังคม เป็นต้น ซึ่งการศึกษาความเป็นไปได้นี้จะต้องเสร็จสิ้นสมบูรณ์ภายในเวลา 3 ปี”
ผู้อำนวยการ GISTDA กล่าวอีกว่า การศึกษาความเป็นไปได้ดังกล่าวจะเป็นการเพิ่มความเชื่อมั่นให้กับนักลงทุนที่จะเข้ามาจัดตั้ง Spaceport ในประเทศไทย ซึ่งจะเป็นก้าวสำคัญในการพัฒนาโครงสร้างพื้นฐานด้านอวกาศเพื่อสนับสนุนการพัฒนาเศรษฐกิจอวกาศ ต่อยอดขยายกิจการอวกาศของประเทศและภูมิภาคให้ไปสู่เชิงพาณิชย์ที่จะก่อให้เกิดการสร้างงาน สร้างรายได้ สร้างคุณภาพชีวิตความเป็นอยู่กับประชาชนให้ดียิ่งขึ้น
วันอังคารที่ 14 กุมภาพันธ์ 2566
14/02/2566
ปรับมาตรการส่งเสริมการถ่ายทำภาพยนตร์ต่างประเทศในไทย
วันพฤหัสบดีที่ 10 กุมภาพันธ์ 2566
ปรับมาตรการส่งเสริมการถ่ายทำภาพยนตร์ต่างประเทศในไทย
ต่อจากนี้ไป ขอเชิญรับฟังไทยคู่ฟ้า
รัฐบาลเพิ่มการดึงดูดนักลงทุนในอุตสาหกรรมภาพยนตร์
โดยเห็นชอบปรับมาตรการส่งเสริมการถ่ายทำภาพยนตร์ต่างประเทศในประเทศไทย 2 ส่วน คือ
ปรับอัตราการคืนเงิน จากร้อยละ 15 – 20 เพิ่มเป็นร้อยละ 20 – 30 เป็นระยะเวลา 2 ปี
เมื่อมีการลงทุนในประเทศไทยไม่น้อยกว่า 100 ล้านบาท และ ปรับเพิ่มเพดานการคืนเงิน จากเดิม 75
ล้านบาทต่อเรื่อง เป็น 150 ล้านบาทต่อเรื่อง ซึ่งจะส่งผลให้เพดานเงินลงทุนสร้างภาพยนตร์ต่อเรื่องเพิ่มขึ้นจาก
375 ล้านบาท เป็น 750 ล้านบาท
สอดรับกับแนวโน้มที่ผู้สร้างภาพยนตร์รายใหญ่เงินทุนสูงจะเข้ามาถ่ายทำในประเทศไทยเพิ่มมากขึ้น
และเป็นการปรับปรุงมาตรการให้สอดคล้องกับสภาพการณ์และการแข่งขันในตลาดโลกที่เปลี่ยนแปลงไป
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 14 กุมภาพันธ์ 2566
14/02/2566
สิ้นสุดโครงการมหกรรมร่วมใจแก้หนี้ มีผู้ร่วมโครงการกว่า 2.2 แสนคน
วันเสาร์ที่ 11 กุมภาพันธ์ 2566
ต่อจากนี้ไป ขอเชิญรับฟังไทยคู่ฟ้า
รัฐบาลรับทราบผลการดำเนินโครงการมหกรรมร่วมใจแก้หนี้ “มีหนี้ต้องแก้ไข เริ่มต้นใหม่อย่างยั่งยืน”
ช่วงวันที่ 26 ก.ย.2565 – 31 ม.ค.2566 โดยมีผู้ลงทะเบียนผ่านระบบออนไลน์ 188,739 ราย
ลงทะเบียนในงานมหกรรมสัญจรทั้งใน กทม. และ 4 ภูมิภาค รวม 33,859 ราย
ดำเนินการช่วยเหลือแล้วโดยปรับโครงสร้างหนี้ให้สอดคล้องกับรายได้ปัจจุบัน
เสริมทักษะอาชีพสร้างรายได้เสริม และให้ความรู้ในการบริหารจัดการเงินอย่างถูกต้อง สำหรับปี 2566 นี้
ประชาชนที่ประสบปัญหาการชำระหนี้ยังสามารถขอความช่วยเหลือได้ โดยผู้ต้องการปรับโครงสร้างหนี้ ติดต่อ
ทางด่วนแก้หนี้ โทร.1213 ผู้มีหนี้เสียจากบัตรเครดิต บัตรกดเงินสด ติดต่อคลินิกแก้หนี้ โทร.1443
ดูรายละเอียดเพิ่มเติมได้ที่เว็บไซต์ของธนาคารแห่งประเทศไทย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 16 กุมภาพันธ์ 2566
16/02/2566
รองปลัดกระทรวงยุติธรรม หารือทวิภาคีร่วมกับกระทรวงยุติธรรมญี่ปุ่น เรื่อง แนวทางการดำเนินงานตามบันทึกข้อตกลงความร่วมมือระหว่างกระทรวงยุติธรรมไทยกับญี่ปุ่น
รองปลัดกระทรวงยุติธรรม หารือทวิภาคีร่วมกับ ผู้ช่วยปลัดกระทรวงยุติธรรม กระทรวงยุติธรรมญี่ปุ่น เกี่ยวกับแนวทางการดำเนินงานตามบันทึกข้อตกลงความร่วมมือระหว่างกระทรวงยุติธรรมไทยกับกระทรวงยุติธรรมญี่ปุ่น ในสาขากฎหมายและการบริหารงานยุติธรรม
เมื่อวันที่ ๑๔ กุมภาพันธ์ ๒๕๖๖ ในห้วงการประชุมเตรียมการสำหรับการประชุมรัฐมนตรียุติธรรมอาเซียน - ญี่ปุ่น สมัยพิเศษ (Preparatory Meeting for the ASEAN-Japan Special Meeting of Justice Ministers) พันตํารวจโท ประวุธ วงศ์สีนิล รองปลัดกระทรวงยุติธรรม ได้เข้าร่วมหารือทวิภาคีร่วมกับ นางสาวโนริโกะ ชิบาตะ (Ms. Noriko Shibata) ผู้ช่วยปลัดกระทรวงยุติธรรม กระทรวงยุติธรรมญี่ปุ่น เกี่ยวกับแนวทางการขับเคลื่อนบันทึกข้อตกลงความร่วมมือระหว่างกระทรวงยุติธรรมไทยกับกระทรวงยุติธรรมญี่ปุ่น ในสาขากฎหมายและการบริหารงานยุติธรรม (Memorandum of Cooperation (MOC) between the Ministry of Justice of Japan and the Ministry of Justice of the Kingdom of Thailand in the Field of Legal and Justice Administration) ซึ่งได้ลงนามโดยรัฐมนตรีว่าการกระทรวงยุติธรรมของทั้งสองประเทศ เมื่อวันที่ ๑๓ ธันวาคม ๒๕๖๒ โดยทั้งสองฝ่ายเห็นพ้องที่จะเสริมสร้างความร่วมมือระหว่างกันในประเด็นสำคัญ อาทิ การพัฒนาแนวทางในการปฏิบัติต่อผู้กระทำผิด และการป้องกันการกระทำผิดซ้ำ ซึ่งอาจพิจารณาการจัดทำแผนงาน (Work Plan) ระยะ ๒ ปี เพื่อขับเคลื่อนการดำเนินงานภายใต้ MOC ให้เกิดผลเป็นรูปธรรม
ในโอกาสนี้ รองปลัดกระทรวงยุติธรรม ได้เสนอให้ทั้งสองฝ่ายพิจารณาแนวทางการส่งเสริมความร่วมมือในด้านการป้องกันอาชญากรรม โดยเฉพาะอย่างยิ่ง ความมั่นคงทางไซเบอร์ (cybersecurity) และการฟอกเงิน (money laundering) ผ่านสกุลเงินดิจิทัล เป็นต้น ซึ่งเป็นช่องทางและแหล่งทุนขององค์กรอาชญากรรม โดยฝ่ายญี่ปุ่นเห็นพ้องว่า การสืบพยานหลักฐานทางอิเล็กทรอนิกส์ เป็นเรื่องที่มีความท้าทายและประเด็นสำคัญในการป้องกันปราบปรามอาชญากรรมไซเบอร์ (cybercrime) ดังนั้น จึงยินดีที่ทั้งสองฝ่ายจะส่งเสริมความร่วมมือในเรื่องดังกล่าว
วันพฤหัสบดีที่ 16 กุมภาพันธ์ 2566
16/02/2566
​รัฐบาล เชิญชวนครู-บุคลากรการศึกษา ร่วม “มหกรรมการเงินเพื่อครูไทย” 4 ภูมิภาค นำร่อง “อีสาน” 18–19 ก.พ.นี้
​รัฐบาล เชิญชวนครู-บุคลากรการศึกษา ร่วม “มหกรรมการเงินเพื่อครูไทย” 4 ภูมิภาค นำร่อง “อีสาน” 18–19 ก.พ.นี้
วันที่ 16 ก.พ.66 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า รัฐบาลเชิญชวนข้าราชการครูและบุคลากรทางการศึกษาทุกกลุ่ม ร่วมงานมหกรรมการเงินเพื่อครูไทย ซึ่งจัดขึ้นใน 4 ภูมิภาค ทั่วประเทศ นำร่องภาคตะวันออกเฉียงเหนือ เป็นครั้งที่ 1 วันที่ 18 – 19 ก.พ. 2566 ณ หอประชุมโรงเรียนกมลาไสย อำเภอกมลาไสย จังหวัดกาฬสินธุ์ ครั้งที่ 2 วันที่ 4 – 5 มี.ค. 2566 ณ หอประชุมราชภัฏอุดรธานี จังหวัดอุดรธานี ภาคตะวันออก ครั้งที่ 3 วันที่ 11 – 12 มี.ค.2566 ณ จังหวัดสระแก้ว ภาคเหนือ ครั้งที่ 4 วันที่ 18 – 19 มี.ค. 2566 ณ หอประชุมวชิรโชติ มหาวิทยาลัยราชภัฏพิบูลสงคราม จังหวัดพิษณุโลก และภาคใต้ ครั้งที่ 5 วันที่ 25 – 26 มี.ค. 2566 ณ หอประชุมสุราษฎร์ธานีวชิราลงกรณ์ จังหวัดสุราษฎร์ธานี
น.ส.ไตรศุลี กล่าวว่า งานมหกรรมการเงินเพื่อครูไทย เป็นความร่วมมือของกระทรวงศึกษาธิการ ร่วมกับหน่วยงานที่เกี่ยวข้อง ไม่ว่าจะเป็น กระทรวงการคลัง, กระทรวงยุติธรรม, กรมส่งเสริมสหกรณ์, ธนาคารแห่งประเทศไทย, สำนักงานคณะกรรมการกำกับหลักทรัพย์และตลาดหลักทรัพย์, กองทุนบำเหน็จบำนาญข้าราชการ, บริษัทข้อมูลเครดิตแห่งชาติ, สมาคมธนาคารไทย, สมาคมสถาบันการเงินของรัฐ, ธนาคารออมสิน, ธนาคารอาคารสงเคราะห์, ธนาคารกรุงไทย, กองทุนเงินให้กู้ยืมเพื่อการศึกษา ฯลฯ จัดขึ้นเพื่อให้คำปรึกษา ปรับโครงสร้าง ไกล่เกลี่ยหนี้ ส่งเสริมการออมและการลงทุน และให้ความรู้ด้านการบริหารและจัดการการเงิน ให้แก่ข้าราชการครูและบุคลากรทางการศึกษา รวมถึงเพื่อเป็นการเปิดโอกาสให้ข้าราชการครูและบุคลากรทางการศึกษาทุกกลุ่มได้เข้าถึงมาตรการความช่วยเหลือการแก้ไขปัญหาหนี้สินภายใต้เงื่อนไขพิเศษ ไม่ว่าจะเป็น ลดอัตราดอกเบี้ยเงินกู้ กรณีลูกหนี้ NPL ลดภาะผู้ค้ำประกัน ปรับโครงการหนี้ลดหรือพักดอกเบี้ย เป็นต้น
น.ส.ไตรศุลี กล่าวว่า มหกรรมการเงินเพื่อครูไทย เป็นการต่อยอดจากการจัดจัดงานมหกรรมการเงินเพื่อครูไทย “Unlock a better life” ซึ่งจัดขึ้นในวันที่ 17-18 ธ.ค.2565 ที่ผ่านมา ตามนโยบายของรัฐบาลที่ให้ความสำคัญของการแก้ไขปัญหาหนี้สินข้าราชการครูและบุคลากรทางการศึกษา โดยได้กำหนดเป็นแนวทางแก้ไขปัญหาอย่างเร่งด่วนเพื่อลดความเดือดร้อนของข้าราชการครูและบุคลากรทางการศึกษา
วันพฤหัสบดีที่ 16 กุมภาพันธ์ 2566
16/02/2566
โฆษกรัฐบาลเผย นายกฯ ปลื้ม Agoda เผย กรุงเทพฯ ติด Top 3 เมืองท่องเที่ยวยอดนิยมในช่วงเทศกาลวาเลนไทน์ พร้อมทั้งแต่งบทกวีถึงกรุงเทพฯ โดย ChatGPT เพื่อมอบเป็นของขวัญต้อนรับวาเลนไทน์
โฆษกรัฐบาลเผย นายกฯ ปลื้ม Agoda เผย กรุงเทพฯ ติด Top 3 เมืองท่องเที่ยวยอดนิยมในช่วงเทศกาลวาเลนไทน์ พร้อมทั้งแต่งบทกวีถึงกรุงเทพฯ โดย ChatGPT เพื่อมอบเป็นของขวัญต้อนรับวาเลนไทน์
วันนี้ (วันที่ 16 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดี Agoda แพลตฟอร์มดิจิทัลระดับโลกสำหรับการท่องเที่ยว ที่เปิดเผยข้อมูลจากการค้นหาที่พักบนแพลตฟอร์มในช่วง 14 กุมภาพันธ์ 2566 โดยกรุงเทพมหานคร ได้รับการจัดอันดับให้เป็นที่ 2 ของเมืองยอดนิยม ที่ได้รับการค้นหามากที่สุดในช่วงเทศกาลวาเลนไทน์ ซึ่งโตเกียว กรุงเทพฯ และสิงคโปร์ เป็นเมืองยอดนิยม 3 อันดับแรก
โฆษกประจำสำนักนายกรัฐมนตรี เปิดเผยว่า ข้อมูลที่ Agoda ได้นำมาจัดอันดับในครั้งนี้ มาจากการอ้างอิงข้อมูลจากการค้นหาที่พักบนแพลตฟอร์มของ Agoda นอกจากนี้ ทาง Agoda ยังได้จัดกิจกรรมเพื่อต้อนรับเทศกาลวาเลนไทน์ โดยการนำข้อมูลจัดอันดับการค้นหาที่พักบนแพตฟอร์ม ผสานเข้ากับ เทคโนโลยีแชทบอทChatGPT แต่งเป็นบทกวีออกมาเพื่อมอบเป็นของขวัญแก่นักเดินทาง ซึ่งในบทกวีของแต่ละอันดับ ได้ดึงจุดเด่น ของความเป็นเมืองท่องเที่ยวแต่ละเมืองขึ้นมา สำหรับ กรุงเทพมหานคร ประเทศไทย ChatGPT ได้ชูจุดเด่นโดยการแต่งบทกวีว่า “จากผัดไทยสู่ต้มยำกุ้ง รสชาติอาหารเมืองกรุง (เทพฯ) นั้นอร่อยเหลือเชื่อ” ซึ่งจากบทกวีนี้ สะท้อนความโด่งดังของกรุงเทพฯ และประเทศไทย โดยเฉพาะอย่างยิ่งในด้านวัฒนธรรมอาหาร
“นายกรัฐมนตรี ปลื้มผลการจัดอันดับเมืองที่ถูกค้นหามากที่สุด อันดับ 2 ของเมืองท่องเที่ยวยอดนิยม นายกฯ ชื่นชมและขอบคุณการทำงานของหน่วยงานที่เกี่ยวข้องที่ได้พัฒนาภาคอุตสาหกรรมท่องเที่ยวไทยอย่างมีประสิทธิภาพ ส่งผลให้การท่องเที่ยวในประเทศไทยเป็นที่นิยมในกลุ่มนักท่องเที่ยวชาวต่างชาติ” นายอนุชาฯ กล่าว
วันพฤหัสบดีที่ 16 กุมภาพันธ์ 2566
16/02/2566
ผู้ตรวจวีระกิตติ์ฯ ลงพื้นที่นนทบุรี ตรวจราชการรอบ 1 พร้อมเยี่ยมชมการดำเนินงานของโรงไฟฟ้าพระนครเหนือซึ่งได้ดำเนินกิจการที่มีความสอดคล้องกับนโยบาย MIND
ายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ลงพื้นที่นนทบุรี ตรวจราชการรอบ 1 พร้อมเยี่ยมชมการดำเนินงานของโรงไฟฟ้าพระนครเหนือซึ่งได้ดำเนินกิจการที่มีความสอดคล้องกับนโยบาย MIND ของกระทรวงอุตสาหกรรม ทั้ง 4 มิติ
เมื่อวันที่ 15 กุมภาพันธ์ 2566 นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ตรวจราชการและการดำเนินงานของสำนักงานอุตสาหกรรมจังหวัดนนทบุรี ประจำปีงบประมาณ พ.ศ.2566 รอบที่ 1 ซึ่งมี นายอาทิตย์ อิงคุทานนท์ อุตสาหกรรมจังหวัดนนทบุรีและเจ้าหน้าที่ เข้าร่วม
โดย ผู้ตรวจวีระกิตติ์ฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.ชุมชน สังคม 3.สิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน" พร้อมขอบคุณและให้กำลังใจเจ้าหน้าที่ทุกท่านในการปฏิบัติงาน และได้มอบนโยบายและข้อเสนอแนะ อาทิ เน้นย้ำการตรวจกำกับดูแลสถานประกอบกิจการโรงงานให้ได้ 100% โดยมุ่งเน้นสถานประกอบกิจการโรงงานที่มีนัยสำคัญ การติดตามโรงงานที่เข่าข่ายต้องประเมินความเสี่ยงฯ ตามกฎหมาย การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด เร่งรัดการส่งเสริมโรงงานให้ได้การรับรองอุตสาหกรรมสีเขียวที่เป็นไปตามเป้าหมายที่ 80% การติดตามโรงงานที่มีการร้องเรียนและฟ้องร้อง การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ i-Single Form รวมถึง เน้นย้ำการเบิกจ่ายงบประมาณให้เป็นไปตามมาตรการเร่งรัดการเบิกจ่ายงบประมาณ ตามมติ ครม.
การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา ดำเนินงานเกี่ยวกับโครงการต่าง ๆ ที่ได้รับงบประมาณให้เป็นไปตามเป้าหมายที่กำหนดไว้
นอกจากนี้ ยังได้พบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่าง ๆ ที่อยู่ภายใต้กระทรวงอุตสาหกรรม อาทิ ประธานสภาอุตสาหกรรมจังหวัดนนทบุรี ประธานหอการค้าจังหวัดนนทบุรี และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขานนทบุรี
และในเวลา 13.00 น. ผู้ตรวจวีระกิตติ์ฯ ได้ลงพื้นที่ตรวจราชการ ณ โรงไฟฟ้าพระนครเหนือ อำเภอบางกรวย จังหวัดนนทบุรี โดยโรงไฟฟ้าพระนครเหนือ ได้ดำเนินกิจการที่มีความสอดคล้องกับนโยบาย MIND ของกระทรวงอุตสาหกรรม ทั้ง 4 มิติ มีการดูแลสังคมโดยรอบโรงงานอุตสาหกรรมให้อยู่ร่วมกันอย่างเป็นมิตร โดยการติดตั้งจอ LED บริเวณชุมชนเพื่อรายงานคุณภาพอากาศจากโรงไฟฟ้า ติดตั้งเครื่องมือตรวจวัดคุณภาพน้ำทิ้งแบบออนไลน์ ดำเนินโครงการเยาวชนรักษ์สิ่งแวดล้อม ผ่านเกณฑ์การประเมินธรรมาภิบาลสิ่งแวดล้อม มีการดูแลรักษาสิ่งแวดล้อมที่ตอบโจทย์ไทยและประชาคมโลกโดยได้รับการรับรองอุตสาหกรรมสีเขียวในระดับที่ 4 ดำเนินงานจิตอาสาต่าง ๆ เช่น โครงการเยาวชนจิตอาสาเรียนรู้ชุมชน โครงการหน่วยแพทย์เคลื่อนที่ตรวจรักษาในชุมชน โครงการแว่นสายตาเพื่อชุมชน โครงการพัฒนากีฬาเยาวชน เป็นต้น และมีการกระจายรายได้ให้กับประชาชนและชีวิตความเป็นอยู่ที่ดีขึ้นโดยการจัดสถานที่ขายสินค้าให้ร้านค้าชุมชนรอบโรงไฟฟ้าอีกด้วย